Hans Kristian Skibby (DF), 2011-01-14:
I fortsættelse af den socialdemokratiske ordførers indlæg vil jeg sige, at jeg da synes, at det principielt kunne være af stor interesse for politikere her i Folketinget at få en status over, hvordan det egentlig er gået med antallet af ansatte sygeplejersker og antallet af ansatte læger inden for det danske sundhedsvæsen.
Jeg tror ikke på, at der har været de store fyringsrunder, som hr. Rasmus Prehn påstår der har været.
Jeg vil tage udgangspunkt i det her lovforslag, som er fremsat af Det Radikale Venstre.
Det er jo ikke så tit, vi oplever, at Det Radikale Venstre ligefrem fremsætter et lovforslag, det plejer at være beslutningsforslag, men vi tager det som et udtryk for, at man er begyndt allerede nu at tage sine nye vaner til sig; man synes, det kunne være spændende med lovforslag, og derfor har man valgt simpelt hen at plagiere, kopiere et, som regeringen har haft fremsat til høring, men som regeringen ikke har fremsat i sit lovprogram for indeværende periode.
Det er jo ikke nogen hemmelighed, at jeg som ordfører for Dansk Folkeparti har sagt, at vi sådan set er ganske enige i de betragtninger, som kom fra den forhenværende sundhedsminister, hr. Jakob Axel Nielsen, da han i 2008 sagde, at der ud fra de beregninger, der var kommet fra Finansieringsudvalget, og de beregninger, som man havde fået genberegnet, i forhold til det her alderskriterium var en underfinansiering, som gjorde, at Region Midtjylland blev underkompenseret for små 200 mio. kr. om året.
Det, der er vanskeligt at finde frem til, er jo så, hvordan man får de her penge tilvejebragt, hvordan man får den her ændring tilvejebragt.
Forslaget er jo, at så kan man bare stemme for det radikale lovforslag.
Nej, så nemt er det ikke, og det tror jeg også at de radikale politikere udmærket er klar over.
Det er sådan, at i forbindelse med økonomiaftaler, både når det er regeringen over for Danske Regioner og over for KL osv., har Dansk Folkeparti altid haft tradition for at støtte op om de økonomiaftaler, der bliver indgået.
Og det gør vi selvfølgelig også med hensyn til den økonomiaftale, der er med Danske Regioner.
En af de tidligere aftaler, som stadig væk er gældende, drejer sig om at lave en analyse af, om der var nogle steder, hvor man skulle justere i beregningsformen af regionernes finansiering, og det var jo så der, hvor Finansieringsudvalget fandt frem til den her omtalte præcisering, den her genberegning netop i forbindelse med alderskriteriet, som der ligger i det her fremsatte lovforslag.
Det, der så taler imod det, er jo, at man i den samme erklæring sagde, at hvis der kom nogle ændringer, måtte disse ændringer ikke have større byrdemæssige konsekvenser for den enkelte region.
Sagt på en anden måde: De ændringer, der ville komme, og som ville flytte om på fordelingen af bloktilskudsmidler til regionerne, måtte ikke kunne findes på en sådan måde, at enkelte regioner fik en meget, meget stor økonomisk ændring i forhold til deres oprindelige bloktilskud.
Det er det, der ligger i »større byrdemæssige konsekvenser«.
Dansk Folkeparti er principielt enig i, at vi har en udfordring med hensyn til at få de her små delelementer analyseret og også at få lavet en aftale om, hvordan vi på den lange bane får det her gjort mere rimeligt.
Men måden, man skal gøre det på, er jo – synes jeg i hvert fald – at man må sikre, at der bliver et bedre samarbejde mellem regionernes bestyrelser.
Det er i øvrigt sådan, at Region Midtjyllands egen formand, socialdemokraten Bent Hansen, er formand begge steder, og det betyder selvfølgelig også, at han har en ekstra opgave med at indgå i en positiv dialog med indenrigs- og sundhedsministeren for at finde frem til en fælles løsning.
Dansk Folkeparti har foreslået, at man kunne gå ud med en neutral opmand, som kunne prøve at genberegne og gennemanalysere de her økonomiberegninger og komme med et mæglingsforslag, som så Danske Regioners bestyrelse kunne forholde sig til efterfølgende.
Og det synes jeg kunne være ret interessant, for vi kan jo se, hvis man kigger på de høringssvar, vi har fået i forbindelse med det her lovforslag, at der ikke er noget høringssvar fra Danske Regioner.
Der er simpelt hen ikke noget høringssvar fra Danske Regioner.
Danske Regioner har ikke nogen fælles holdning til det lovforslag, som vi behandler her i Folketinget i dag.
Der har aldrig været så mange penge til rådighed i sygehusbehandlingen og sundhedsbehandlingen i Danmark, som der er nu; der har aldrig været så vide driftsmæssige rammer i forbindelse med at behandle syge osv.
Alligevel skal vi opleve regionerne slås på kryds og tværs af regionsgrænserne.
Det er altså noget, der taler for, at de regioner skal nedlægges.
Det synes jeg.
Jeg synes, det er soleklart, at man skal gøre det her til en statslig opgave.
Sygehusvæsenet i Danmark er ikke større, hverken geografisk eller indbyggermæssigt, end at vi er på størrelse med Hamborg.
Vi burde kunne tilrettelægge et statsligt sygehusvæsen, så vi slap for den her krig imellem forskellige regioner.
På den baggrund vil jeg afvise lovforslaget, men anbefale, at man tager nogle nye forhandlinger, bl.a. til maj måned, hvor Danske Regioner skal forhandle med regeringen.